הלסי

ביוגרפיה

הלסי נולדה בניו ג'רזי כאשלי ניקולט פרנג'יפאני. יש לה שני אחים צעירים. בילדותה, ניגנה במספר כלי נגינה' תחילה ניגנה בכינור, ויולה, וצ'לו, ובגיל 14, החלה לנגן בגיטרה אקוסטית. השיר הראשון אשר למדה לנגן על הגיטרה הוא "Fifteen", של הזמרת טיילור סוויפט. בנערותה אובחנה עם הפרעה דו-קוטבית. כאשר הייתה בת 18, הלסי נתקלה בבעיות כלכליות, ובאמצעות המוזיקה שילמה את שכר הדירה שלה ואת חובותיה. היא הופיעה במופעים אקוסטיים רבים בערים שונות תחת שמות במה שונים.
את הכינוי הלסי (Halsey) בחרה, משום שהוא בעצם היפוך אותיות של שמה האמיתי, אשלי (Ashley). כמו גם, הלסי היה שם הרחוב בברוקלין, בו היא בילתה כמתבגרת. הלסי תכננה ללמוד בקולג' אומנות, אך במקום זאת למדה כתיבה יוצרת, לאחר שהבינה כי לא יכלה להרשות לעצמה ללמוד אומנות.

קריירה

הלסי התחילה את הקריירה שלה על ידי פרסומי סרטונים באתר YouTube תחת שמה האמיתי. בשנת 2012, יצרה הלסי פרודיה שהיא הכינה לשיר "I knew You Were Trouble" של טיילור סוויפט וקראה לו "The Haylor Song", אשר מתאר את יחסיה של סוויפט ושל בן זוגה לשעבר, הארי סטיילס, ופרסמה את הפרודיה באתר טמבלר. בשנת 2014, הקליטה הלסי שיר בשם "Ghost" ופרסמה אותו באתר הזרמת המוזיקה החינמי, SoundCloud. השיר קידם אותה ובזכותו זכתה הלסי לפרסום, ובנוסף, משך את תשומת הלב של חברת התקליטים Astralwerks, אשר לבסוף החתימו אותה על חוזה הקלטות. דרך חברת ההקלטות, היא הוציאה את מיני האלבום הראשון שלה, Room 93 ב-27 באוקטובר 2014. חמישה מתוך ששת השירים מתוך המיני אלבום, כללו וידאו קליפ.
בשנת 2014 יצאה הלסי לסיבוב הופעות עם להקת הרוק הבריטית קוקס, אשר שימשה כהופעת החימום שלהם. בשנת 2015, הופיעה הלסי בפסטיבל "South by Southwest". הופעתה בפסטיבל נהייתה ההופעה המדוברת ביותר בטוויטר מבין כל ההופעות. בחודשים מרץ–אפריל של אותה השנה, שימשה הלסי כהופעת החימום בסיבוב ההופעות של "Young Rising Sons" היא בנוסף יצאה עם הלהקה Imagine Dragons לסיבוב ההופעות שלהם, "Smoke + Mirrors Tour" ושימשה כהופעת החימום שלהם בחלק של צפון אמריקה בחודשים יוני–אוגוסט 2015.
אלבום הבכורה שלה, Badlands, יצא ב-28 באוגוסט 2015. בראיון, הלסי תיארה את האלבום כ"אלבום של פמיניסטית כועסת", אך לאחר כך הגיבה כי דבריה בראיון יצאו מהקשרם, וכי היא התכוונה ל"אלבום של אישה כועסת". בראיון למגזין בילבורד, ביוני של אותה שנה, אמרה הלסי כי כבר התחילה לכתוב חומרים לאלבומה השני. כדי לקדם את המוזיקה שלה, השתתפה הלסי במספר ראיונות והופעות בטלוויזיה, אשר כוללים את הופעתה בתוכנית הערב עם סטיבן קולבר, ואת "Last Call with Carson Daly". במאי 2016, הוציאה את השיר "Tokyo Narita (Freestyle)", אשר הופק על ידי המוזיקאי והמפיק המוזיקלי "Lido". בנוסף, הלסי השתתפה בשיר "Closer" של צמד התקליטנים האמריקאים דה צ'יינסמוקרס, אשר זכה להצלחה עולמית רבה, ואף הגיע למקום הראשון במצעד 100 המובילים של מגזין בילבורד.
בשנת 2018 דיבבה את דמותה של וונדרוומן בסרט "כוח הטיטאנים! חיים בסרט". באוקטובר 2018, הוציאה את אחד מלהיטיה הגדולים ביותר; "Without Me", אשר הצליח לכבוש את פסגת מצעד הבילבורד הוט 100.
בשנת 2019 הוציאה עם הזמר Yungblud את השירים "I Will Follow You Into The Dark" ו- "11 Minutes", ובנוסף השתתפה בשיר “Boy With Luv” של הלהקה BTS.

אומנות

הלסי היא אומנית אלקטרופופ. במהלך חייה הצעירים, האזינה הלסי לאמני היפ-הופ כמו הנוטוריוס בי. איי. ג'י., Slick Rick ,Bone Thugs-n-Harmony וטופאק שאקור, בזמן שאמה הקשיבה ללהקה הקיור, הזמרת אלאניס מוריסט, והלהקה נירוונה. היא ציינה כי אלה היו חלק מהשפעותיה.

חיים אישים

הלסי מגדירה את עצמה כביסקסואלית.
בשנת 2017 החלה לנהל זוגיות עם ג'י איזי. כשנה לאחר מכן הזוג נפרד.
ב-2019 פרסמה כי היא נאבקת במחלה בשם אנדומטריוזיס, מחלה כרונית שנפוצה בקרב נשים וגורמת לכאבים באזור האגן ובגב, וסיפרה כי תרמה כ-300 אלף דולר למחקרים למציאת תרופות למחלה.
ביוני 2019 סיפרה כי מאז התפרסמה הלכה פעמיים למכון גמילה מאלכוהול וסמים בכוחות עצמה, משום שחששה לבריאותה הפיזית והנפשית.